তৃতীয় বিশ্বযুদ্ধ আটকাব আমি: ডোনাল্ড ট্রাম্প

ওয়েব ডেস্ক: তৃতীয় বিশ্বযুদ্ধ হতে দেবেন না, প্রেসিডেন্ট পদে বসার আগে প্রতিশ্রুতি দিলেন ডোনাল্ড ট্রাম্প (Donald Trump)। আমেরিকার (USA) সীমান্তে ‘আক্রমণ’ রোখারও শপথ নিলেন তিনি। আজ সোমবার দ্বিতীয় দফায় মার্কিন মুলুকের মসনদে বসতে চলেছেন ট্রাম্প। সে দেশের ৪৭তম প্রেসিডেন্ট গতে চলেছেন তিনি। তার আগের দিন ওয়াশিংটন ডিসি-তে (Washington DC) এক জনসভায় প্রতিশ্রুতি পূরণের প্রতিশ্রুতি দিলেন ট্রাম্প।

‘মেক আমেরিকা গ্রেট এগেইন’ (MAGA) জয়োৎসবের সভায় রিপাবলিকান নেতা বলেন, “আমেরিকার প্রেসিডেন্সির ইতিহাসে আমরা সবথেকে সেরা প্রথম দিন, সবথেকে বড় প্রথম সপ্তাহ এবং সবথেকে অসাধারণ প্রথম ১০০ দিন দিতে চলেছি।” ট্রাম্প এও জানিয়েছেন, ওভাল অফিসে (Oval Office) ফেরার সঙ্গে সঙ্গে বিদায়ী প্রেসিডেন্ট জো বাইডেনের (Joe Biden) নেওয়া কিছু সিদ্ধান্ত ফিরিয়ে নেবেন।

আরও পড়ুন: ট্রাম্প শপথ নেওয়ার আগেই আমেরিকায় নিষিদ্ধ ‘টিকটক’!

ট্রাম্প বলেন, “কাল সূর্য ডোবার মধ্যে আমাদের সীমান্তে আক্রমণ থামিয়ে দেব। সীমান্তের সমস্ত বেআইনি অনুপ্রবেশকারীরা যে কোনওভাবেই হোক, নিজেদের দেশে ফিরে যাবে। আমরা আমাদের সম্পদ পুণর্দখল করতে চলেছি। আমাদের পায়ের নীচে যে তরল সোনা আছে তার তালা খুলব।” তিনি এও জানিয়েছেন, আমেরিকার ইতিহাসে সবথেকে বড় প্রত্যর্পণ কর্মসূচি চালাবে তাঁর সরকার।

গাজায় যুদ্ধবিরতির কৃতিত্ব নিজেকেই দিচ্ছেন ট্রাম্প। তিনি এও বললেন, তিনি প্রেসিডেন্ট পদে থাকলে এই যুদ্ধ শুরু হতেই দিতেন না। ট্রাম্পের কথায়, “মধ্যপ্রাচ্যে শান্তি বিরাজ করার পথে প্রথম পদক্ষেপ হিসেবে আমরা এক মহাকাব্যিক যুদ্ধবিরতির সাফল্য অর্জন করেছি। এই সাফল্য আসলে নভেম্বরে আমাদের ঐতিহাসিক জয়ের ফলাফল। …আমি ইউক্রেনের যুদ্ধ থামাব। আমি মধ্যপ্রাচ্যের বিবাদ থামাব এবং আমি তৃতীয় বিশ্বযুদ্ধ হওয়া আটকাব।”